Esclat de sàtira, a base de disfresses, en la Cavalcada de l’Humor
2025-07-24

Costurers ambulants, científics a la recerca d’ADN caní per a analitzar, colles nostàlgiques de la Ruta del Bakalao al crit ‘bayero’ de ‘HU-HA’, un exèrcit groc de Minions, l’univers Disney i El Mag de Oz en ple, persones convertides en zombis al ja no tindre Netflix i fins a una reivindicativa Cavalcada de Reis. Tots aquests personatges i escenes van deambular pels carrers de Burjassot, dissabte passat 4 de març, al ritme frenètic de diferents xarangues, protagonitzant la tradicional Cavalcada de l’Humor, una cita imprescindible en el calendari faller del municipi que organitza l’Agrupació de Falles, en col·laboració amb el Consistori.

Després d’omplir el recorregut marcat de colorit, riures i missatges satírics, la comitiva festiva arribava a la Plaça de l’Ajuntament, encapçalada pels màxims representants de les tretze comissions falleres, els quals van ser rebuts per l’alcalde, Rafa García; la regidora de Falles, Estefanía Ballesteros i el president de l’Agrupació de Falles, José María Caballero.

A partir d’ací, les tretze comissions van anar desfilant per la plaça d’Emili Castelar, desplegant tot el seu repertori d’humor i sàtira i, com sol ser costum, fent “festa” als seus respectius representants.